ବାସୁଦେବପୁର (କିରୀଟି ଦାସ): ବକେୟା ଦରମା ଦାବିରେ ବାସୁଦେବପୁର ବ୍ଲକ କାର୍ଯ୍ୟାଳୟ ପରିସରରେ ଜମେ ଜିଆରଏସ୍ ନିଜ ଦେହରେ କିରାସିନି ଢାଳି ଆତ୍ମାହୁତି ଉଦ୍ୟମ କରିଛନ୍ତି। କିରାସିନି ଢାଳି ହେବା ପରେ ଦିଆସିଲି ମାରିବା ପୂର୍ବରୁ ସେଠାରେ ଉପସ୍ଥିତ ଥିବା ଲୋକମାନେ ତାଙ୍କୁ କାବୁ କରି ନେଇଛନ୍ତି। ବାସୁଦେବପୁର ଗୁଆଗଢିଆ ପଞ୍ଚାୟତର ଜିଆରଏସ ଉତ୍କଳ ମଲିକ ଦୀର୍ଘ ୧୦ ମାସ ହେଲା ଦରମା ପାଉନଥିବା ଅଭିଯୋଗ କରିଛନ୍ତି।
ବକେୟା ଦରମା ଦେବାକୁ ବାରମ୍ବାର ବିଡିଓଙ୍କୁ କହିବା ସହ ଜିଲ୍ଲା ପ୍ରକଳ୍ପ ନିର୍ଦ୍ଦେଶକଙ୍କୁ ମଧ୍ୟ ଜଣାଇଥିଲେ। ଫଳ ନମିଳିବାରୁ କିଛି ଦିନ ତଳେ ବ୍ଲକ ପରିସରରେ ଧାରଣାରେ ବସିଥିଲେ। ଘଟଣା ସମାଧାନ କରାଯିବ ବୋଲି ପ୍ରତିଶ୍ରୁତି ମିଳିଥିଲେ ବି, ଅଜିଯାଏ ତାଙ୍କୁ ଦରମା ମିଲିନାହିଁ । ସହକର୍ମୀ ମାନଙ୍କ ଦରମା ହେଉଥିବା ବେଳେ, ତାଙ୍କର ଦରମା କରାଯାଉନଥିବା ଅଭିଯୋଗ କରିଛନ୍ତି।
ଦରମା କରାଯାଉନି ବୋଲି ବିଡିଓଙ୍କୁ ବାରମ୍ୱାର ପଚାରିଥିଲେ ବି ସନ୍ତୋଷ ବିଡ଼ିଓ ଖାଲି ପ୍ରତିଶ୍ରୁତି ଦେଇ ଚାଲିଥିଲେ। ବାରମ୍ୱାର ବ୍ଲକ କାର୍ଯ୍ୟାଳୟରୁ ଫେରି ଅତିଷ୍ଠ ହେବା ପରେ ଆଜି ଏମିତି ଚରମ ପଦକ୍ଷେପ ନେଇଥିବା କହିଛନ୍ତି। ଦୀର୍ଘଦିନ ଧରି ମାନସିକ ନିର୍ଯାତନା ସହି ଆସୁଥିବା ଉତ୍କଳ ଆଜି ଆତ୍ମାହୁତି କରିବାକୁ ଉଦ୍ୟମ କରିଛନ୍ତି।
